**CRNA GORA**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 06-10-8674-4/17**

**Podgorica, 08.11.2017.godine**

Na osnovu člana 18 Zakona o upravnom postupku ("Sl. list CG", br. 056/14, 020/15, 040/16, 037/17), članova 50 stav 1 tačka 4 i 28 Zakona o zaštiti podataka o ličnosti („Sl.list CG”, br. 79/08, 70/09, 44/12 i 22/17), člana 27 stav 2 Zakona o komunalnoj policiji („Sl.list CG”, br. 57/14) i Zahtjeva Komunalne policije Kotor za dobijanje prethodne saglasnosti za uvođenje sistema video nadzora ulaza u zgradu Skupštine opštine Kotor, br. 06-10-8674-1/17 od 04.09.2017. godine, Savjet Agencije za zaštitu ličnih podataka i slobodan pristup informacijama na sjednici održanoj 27.10.2017.godine donio je

**R J E Š E NJ E**

Odbija se Zahtjev Komunalne policije Kotor br. br. 06-10-8674-1/17 od 04.09.2017. godine za uvođenje video nadzora ulaza u zgradu Skupštine opštine Kotor radi spriječavanja narušavanja komunalnog reda kao neosnovan.

**O b r a z l o ž e nj e**

Opština Kotor - Komunalna policija obratila se ovoj Agenciji zahtjevom za dobijanje prethodne saglasnosti za uvođenje video nadzora ulaza u zgradu Skupštine opštine Kotor, a u cilju spriječavanja narušavanja komunalnog reda.

U zahtjevu se navodi: da se dana 23.08.2017. godine predsjednica Skupštine opštine Kotor obratila Komunalnoj policiji, zahtjevom za postavljanje nadzornih kamera ulaza u zgradu Skupštine opštine Kotor iz razloga konstantnog odlaganja smeća ispred ulaza u navedeni objekat; da je Skupština opštine Kotor na razne načine pokušavala da riješi navedenu problematiku: postavljanjem kanti za smeće, usmenim razgovorima i pisanim obraćanjem vlasnicima – zakupcima okolnih ugostiteljskih objekata, postavljanjem betonske žardinjere; da bi dvije kamere bile usmjerene na prostor na samom ulazu u Skupštinu, te da bi se poštovala sva pravila i odrednice Zakona o zaštiti podataka o ličnosti; da se zgrada skupštine opštine Kotor nalazi u palati Bizanti koja je kulturno istorijski spomenik. U prilogu Zahtjeva dostavljene su fotografije predmetne lokacije.

Član 27 Zakona o komunalnoj policiji, propisuje da radi sprječavanja narušavanja komunalnog reda, komunalna policija može vršiti video nadzor određenog prostora, odnosno objekta ako se narušavanje komunalnog reda ne može spriječiti na drugi način, dok se stavom 2 istog člana određuje da odluku o uvođenju video nadzora iz stava 1 ovog člana, donosi načelnik komunalne policije uz prethodnu saglasnost nezavisnog nadzornog organa nadležnog za zaštitu podataka o ličnosti.

Zakon o zaštiti podataka o ličnosti u članu 2 stav 1 i 2 propisuje da se lični podaci moraju obrađivati na pošten i zakonit način kao i da se lični podaci ne mogu obrađivati u većem obimu nego što je potrebno da bi se postigla svrha obrade, niti na način koji nije u skladu sa njihovom namjenom.

Iz zahtjeva Komunalne policije se može zaključuje da ovaj organ prepoznaje ugostiteljske objekte kao narušavaoce komunalnog reda. Na osnovu navedenog, održavanje komunalnog reda se može vršiti primjenom drugih ovlašćenja predviđenih članom 9 Zakona o komunalnoj policiji.

Video nadzor pristupa u službeni ili poslovni prostor regulisan je članom 35 stav 1 ovog Zakona kojim je propisano da javni sektor, privredno društvo, drugo pravno lice i preduzetnik može da vrši video nadzor pristupa u službeni ili poslovni prostor, radi bezbjednosti lica i imovine, kontrole ulaska ili izlaska iz službenog ili poslovnog prostora ili, ako zbog prirode posla, postoji mogući rizik za zaposlene. Zakon u navedenom članu jasno propisuje svrhu uvođenja video nadzora pristupa u službeni ili poslovni prostor, a koja ne podrazumijeva uvođenje video nadzora radi održavanja komunalnog reda. Smatramo da bi uvođenje video nadzora za svrhu održanja komunalnog reda predstavljalo obradu ličnih podataka u većem obimu nego što je potrebno da bi se postigla svrha obrade, što je suprotno članu 2 stav 2 ovog Zakona. Navedena svrha se može postići na drugi način odnosno primjenom drugih ovlašćenja komunalne policije propisanih članom 9 Zakona o komunalnoj policiji.

Na osnovu izloženog odlučeno je kao u dispozitivu.

**Pravna pouka:** Protiv ovog Rješenja može se pokrenuti Upravni spor u roku od 20 dana od dana prijema.

**SAVJET AGENCIJE**

**Predsjednik, Muhamed Gjokaj**

**Dostavljeno:**

**-**podnosiocu zahtjeva

-Odsjek za predmete i prigovore

- a/a